जयपुर । विश्व स्वास्थ्य संगठन की वेबसाइट पर भारत का नक्शा नियमों के मुताबिक नहीं है। इसी के आधार पर भारतीय सर्वेक्षण विभाग के अंतरराष्ट्रीय सीमा निदेशालय ने केंद्रीय सूचना एवं प्रसारण मंत्रालय को पत्र लिखकर देश के नक्शे में जम्मू-कश्मीर व अरुणाचल प्रदेश के अंतरराष्ट्रीय सीमा से लगे इलाकों को गलत तरीके से पेश किए जाने पर आपत्ति जताई है।
नक्शे का यह गलत चित्रण पाकिस्तान या चीन की किसी संस्था या सरकारी विभाग ने नहीं बल्कि अंतरराष्ट्रीय संस्था विश्व स्वास्थ्य संगठन (डब्ल्यूएचओ) की भारतीय शाखा ने किया है। खास बात यह है कि इस बारे में जयपुर की संस्था से जुड़े व्यक्ति ने भारतीय सर्वेक्षण विभाग को शिकायत की थी।
शिकायतकर्ता ऑरोबिंदो सोसायटी के एडवोकेट सूर्यप्रताप सिंह राजावत के मुताबिक नक्शे में जम्मू-कश्मीर के काफी बड़े भाग को पाकिस्तान व चीन में दिखाया गया है। इसके अलावा अरुणाचल प्रदेश के इलाके को चीन में बताया गया है। यह देश की अखंडता व संप्रभुता को चुनौती देने जैसी बात है। भारतीय सर्वेक्षण विभाग ने यह पत्र सर्वेयर जनरल ऑफ इंडिया, केंद्रीय गृह मंत्रालय के सचिव, रक्षा मंत्रालय के सचिव व केंद्रीय विज्ञान एवं प्रौद्योगिकी मंत्रालय के सचिव को भी भेजा है।
ये सिफारिशें की हैं सर्वे ऑफ इंडिया ने
सर्वे ऑफ इंडिया के सूचना एवं प्रसारण मंत्रालय को लिखे पत्र में कहा है कि डब्ल्यूएचओ इंडिया की वेबसाइट पर नक्शा आधिकारिक मैप नहीं है। इसमें नेशनल मैप पॉलिसी 2005 का उल्लंघन तो हुआ ही है रक्षा मंत्रालय द्वारा जारी होने वाली मैप रिस्ट्रिक्शन पॉलिसी के भी खिलाफ है। डब्ल्यूएचओ ने आईटी एक्ट की धारा 69 ए, ऑफिशियल सीक्रेट्स एक्ट 1923 के सेक्शन 5 और क्रिमिनल लॉ अमेंडमेंट एक्ट 1961 के सेक्शन 2 का उल्लंघन किया है।
hin_Deva hin_Deva hin_Deva hin_Deva hin_Deva